"Kutse päkapikule" Ellen Niit    Jõulutähekilluke  kõrgel taevas kumab.  Päkapikk, see tilluke,  läbi lume sumab.    Kas sul ikka veel on tööd?  Täna mõtle  muule!  Tule parem enne ööd  meile jõulupuule!    Sina avad naginal  kõiki ukselinke.  Tule, meie kuuse all  on ka sulle kinke.    Kui sa näitama ehk end  kuidagi ei harju,  poe siis peitu, kulla vend,  meie kuuse varju.    Meil on jõulupuhtad toad,  kõik on ootel, valmis,  puu on ehtes, laual road,  sõnad kindlalt salmis.    Kui sa kardad jõulumeest  või on hääl ehk kähe,  õpin ise sinu eest  luuletuse  pähe.